
Pályázati kiírás
Vakok és Gyengénlátók Hermina Egyesülete
2026. évi tanulmányi pályázat

A Vakok és Gyengénlátók Hermina Egyesületének (a továbbiakban: egyesület) elnöksége tanulmányi pályázatot ír ki az egyesület tanuló rendes és kiskorú tagjai részére. A pályázat keretösszege 600 000 Ft (azaz hatszázezer forint), amely az egyesület szja 1%-os támogatásából kerül finanszírozásra. Az adható támogatás mértéke:
a) felsőfokú nappali tagozatos alap- és mesterképzést folytató hallgató, a felsőfokú szakképzésben nappali tagozaton részt vevő tanuló, és az önköltséges doktori képzésben részt vevő hallgató részére: 50 000 Ft (azaz ötvenezer forint),
b) általános iskolai, érettségit adó középiskolai, vagy középfokú szakképzésben tanulmányokat folytató nappali tagozatos tanuló részére: 25 000 Ft (azaz huszonötezer forint).
A pályázati időszak: 2026. szeptember 14. – 2026. október 9.
1. A pályázat célja
A pályázat célja, hogy anyagi támogatás útján elősegítse az egyesület tanuló közoktatásban és felsőfokú oktatásban részt vevő rendes és kiskorú tagjai érvényesülését.
2. A pályázók köre
Pályázatot nyújthatnak be az egyesület azon rendes és kiskorú tagjai, akik:
a) a 2026-os évre befizetett érvényes tagsági jogviszonnyal rendelkeznek, és
b) a 2026/2027/I. félévben
ba) nappali tagozaton általános iskolai tanulmányokat,
bb) nappali tagozaton középfokú szakképzési, vagy érettségit adó középiskolai tanulmányokat,
bc) felsőfokú intézményben nappali tagozaton alap- vagy mesterképzést,
bd) önköltséges formában doktori képzést, vagy
be) felsőfokú oktatási intézményben nappali tagozatos felsőfokú szakképzést
folytatnak.
FIGYELEM! A 2026. évi tanulmányi pályázaton való nyertes részvétel a 2026. évi segédeszköz és azonnali elbírálású segédeszköz pályázatokon történő támogatást kizárja.
Szakok és intézmények számától függetlenül egy pályázati időszakban csak egyszeri támogatást áll módunkban biztosítani.
3. A pályázat benyújtásának módja és határideje
Pályázni kizárólag az egyesület honlapján közzétett elektronikus kérelem teljes körű és a valóságnak mindenben megfelelő kitöltésével és beküldésével lehet. A kérelem az alábbi linken érhető el:
https://herminaegyesulet.hu/palyazatok/tapa2026
A pályázati kérelmen csatolni szükséges:
a)	közoktatásban folytatott tanulmányok esetén iskolalátogatási igazolást, felsőfokú tanulmányok esetén hallgatói jogviszony-igazolást,
b)	az utolsó lezárt félév bizonyítványát vagy indexét és/vagy az azzal egyenértékű hitelesített dokumentumot, kivéve az általános iskolai tanulmányokat 2026-ban kezdő pályázók esetén.
A pályázati kérelem csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül és elutasításra kerül. Hiánypótlásra lehetőség nincs.
A pályázat benyújtásának határideje: 2026. október 9. (péntek)
A beadási határidő lejárta után benyújtott pályázat nem vehető figyelembe!
4. Adatkezelés
A pályázó a pályázata benyújtásával felelősséget vállal azért, hogy a kérelmen és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a kérelmen és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszavonható.
A pályázat benyújtásával a pályázó tudomásul veszi, hogy az egyesület a pályázati dokumentációban szereplő személyes adatait a tanulmányi pályázat lebonyolítása és a támogatásra való jogosultság ellenőrzése céljából a pályázat életciklusa alatt kezelheti a GDPR rendelkezéseinek értelmében és annak szabályai szerint.
5. A pályázat elbírálása
A beérkezett pályázatok formai érvényességét az egyesület titkársága megvizsgálja, és a formailag érvényes pályázatokat az elnökségnek továbbítja. A formailag érvényes pályázatokat az egyesület elnöksége bírálja el az alábbi szempontok alapján:
a)	Az elnökségnek elsődleges célja, hogy minden formai és tartalmi szempontból érvényes pályázat pozitív elbírálásban részesüljön;
b)	Amennyiben az a) pontban foglalt elsődleges cél a beérkezett pályázatok magas száma miatt nem megvalósítható, az elnökség a magyar intézményben tanuló pályázókat részesíti előnyben;
c)	Amennyiben a b) pont alkalmazása után sem elegendő a pályázat keretösszege az összes fennmaradó pályázat pozitív elbírálásához, az elnökség a tanulmányi eredményeket mérlegelve választja ki a nyertes pályázatokat.
6. Értesítés a pályázati döntésről és a megítélt támogatás kifizetése
Az egyesület a nyertes pályázókat legkésőbb 2026. október 31-ig értesíti telefonon vagy elektronikus levélben.
A megítélt támogatás a pályázati kérelemben feltüntetett bankszámlára kerül kiutalásra. Amennyiben a bankszámla nem a pályázó tag nevén van, a kifizetés csak törvényes képviselőjének bankszámlájára történhet.

Budapest, 2026. szeptember 4.



Bukta Bence 
Elnök
Vakok és Gyengénlátók Hermina Egyesülete

